天河城廣場

天河城廣場係廣東天河城股份有限公司開發同經營管理嘅一套大型商業建築，喺中國廣州市天河區天河路，對住天河體育中心，附近有好多嘅商業廣場連埋一齊，形成廣州最繁榮嘅三個商業圈之一嘅天河城商圈。

介紹 
天河城廣場係由1個購物中心、1個甲級寫字樓、1個高端酒店同埋1個綠化廣場組成，總建築面積達33.69萬平方米。其中購物中心同埋寫字樓專案已經起完並投入使用，酒店項目宜家重喺度起緊。

天河城購物中心 

天河城購物中心係中國大陸最早營運嘅大型購物中心，佢係1996年8月18號正式開張。購物中心樓有10層咁高，其中地上便有7層、地庫3層，總建築面積約16萬平方米。負1樓同地上7樓係商業經營場地，建築面積約11萬平方米。地下2、3樓係停車場。入面包含左名牌商品專賣、食肆、戲院同埋電子遊戲等眾多嘅消費場所，入面嘅租戶超過300家，而且有天河城百貨同埋永旺等幾間大型百貨公司。

天河城購物中心係2006年1月12號被廣東省工商行政管理局授予為廣東省著名商標。

粵海天河城大廈 
粵海天河城大廈係一座甲級嘅寫字樓，係天河城廣場嘅東面，係香港巴馬丹拿國際公司同埋廣州市設計院一齊建築設計，2007年2月1號落成並交付使用。成棟樓195米，樓嘅外牆以銀色高性能環保Low-E低反光玻璃配合縱橫向噴塗鋁條框架組成，一共45樓，係5個辦公區內配置左22台高速客梯，總建築面積大概10.3萬平方米。物業管理用「單一業權、只租唔買」嘅經營方式，專案係驗收半年後就有6成單位租咗出去，而且90%嘅租戶都係全球500強企業華南地區嘅區域總部。

粵海喜來登酒店 
粵海喜來登酒店係廣東天河城股份有限公司同埋喜達屋酒店及度假酒店國際集團係2006年簽訂嘅合作協定嘅酒店項目，佢係由天河城集團負責起嘅，喜達屋集團輸入品牌及管理，工程喺當年開始施工。項目喺天河城廣場西面，為滿足喜來登酒店嘅需要，施工方面動用咗408公斤炸藥爆破拆咗原天河城西塔嘅地上四層樓，爆破時監測到每立方米空氣懸浮顆粒得0.5毫克，被行內稱為「中國環保第一爆」。新樓建築面積大概有6萬平方米，合共38樓，級別係五星級大酒店，合共供應445間客房，並且有餐廳、大型會議空間、健體中心、水療、康樂同埋遊泳池等設施，係2011年7月開業。。

附近嘅交通 
天河城廣場係喺廣州嘅新城市中軸線上，天河路、體育西路同埋天河南一路分列廣場北、西、南部。東面都有港灣式嘅巴士站，有27條普通路綫、4條高峰路綫同埋12條夜班路綫經過；廣場嘅下面有地鐵連接隧道，有兩條地鐵線路喺依度交匯；重有，東面嘅宏城廣場有好多個大型樓盤巴士嘅停泊點。

參攷

天河城官方網站
 粵海天河城大廈

廣州嘅廣場
廣州嘅商場
天河區